**Jyskeen D-tytöille hopeaa valtakunnalliselta Suurleiriltä**

Tampereella järjestettiin viime viikolla valtakunnallinen pesäpallon Suurleiri, johon kokoontui alle 15-vuotiaiden tyttöjen ja poikien joukkueita ympäri Suomea. Osallistuvien joukkueiden määrä oli historian suurin; 125 joukkuetta (61 tyttöjoukkuetta ja 64 poikajoukkuetta)

Jyskeen joukkue oli edustettuna tyttöjen kilpasarjassa. Helteiset säät suosivat leiriä oikeastaan koko viikon muutamaa ukkoskuuroa lukuun ottamatta. Jo kahdeksatta vuotta käytännössä yhdessä ollut tyttöjoukkueemme oli jo kolmena edellisenä vuonna osoittanut kuuluvansa ikäluokkansa aivan terävimpään kärkeen ollessaan peräti kolmesti perättäin neljäs. Nyt joukkue olikin asettanut ennen leiriä tavoitteekseen kahdeksan joukkoon pääsyn niin, että ei ainakaan oltaisi taas neljäs.

Alkulohko tiedettiin tasaisen kovaksi. Lisäksi sarjamuoto alkulohkossa oli sellainen, että periaatteessa yhdelläkin tappiolla voisi pahimmillaan pudota pois ylemmästä jatkosarjasta. Tytöt aloittivat leirin onnistuneesti ja voittivat hyvällä ja nousevalla trendillä ensin Nurmon Jymyn, Haminan Palloilijat, Oulun Lipon sekä Sotkamon Jymyn. Näiden neljän voiton myötä varmistui paikka valtakunnan kahdeksan joukkoon ennen alkulohkon viimeistä peliä. Alkulohkon viimeisessä pelissä Ylivieskan Kuula onnistui yllättämään ehkä hieman kylläiset Jyskeen tytöt, mutta silti toisten pelatessa sopivasti ristiin Jyske voitti alkusarjansa.

Jatkosarjassa pelattiin kahdessa neljän joukkueen lohkossa. Jyskeen lohko näytti ennakolta kovemmalta, sillä siinä olivat mukana viime vuoden mestari Rauman Fera, pronssijoukkue Porin Pesäkarhut ja kahden vuoden takainen mestari Hämeenkyrön Räpsä. Jyske aloitti hyvällä pelillä koko leirin ennakkosuosikkia eli Porin Pesäkarhuja vastaan. Peli jo näytti kääntyvän Jyskeelle, mutta Porilaiset näyttivät venymiskykynsä ja nousivat 6-2 tappiosta 9-7 voittoon. Tämä tappio tiesi sitä, että enää ei olisi varaa hävitä niin Feralle kuin Räpsälle. Fera pelin alku oli tytöiltä koko leirin huonointa peliä, liekö ottelun panos ja epätasainen hiekkakenttä vaikuttaneet siihen. Peli näytti jo olevan Feran hyppisissä, kun Jyske tuli viimeisen tasoittavalle 8-4 tappiossa. Mutta tytöt olivat päättäneet toisin. Ensin tultiin parilla yksittäisellä lyönnillä parin juoksun päähän ja sitten rävähti. Monikan Iiskalan takakentän painuva lyönti yllätti ajotilanteessa Feran kopparin ja tuloksena kunnari ja kolme tavallista ja näin Jyske voitti ottelun 10-8. Voitto Ferasta tarkoitti sitä, että Hämeenkyröä vastaan riittäisi tasapeli tuomaan Jyskeelle paikan neljän joukossa. Läpi leirin pitänyt hyvä ulkopeli osoittautui Räpsä pelin kulmakiveksi. Jyske aloitti pelin vahvasti ja jatkoi sitä läpi ottelun ollen kuskin paikalla. Päätösvihellyksen soidessa tulostaululla komeilivat Jyskeen voittoluvut 5-2. Tulos tiesi sitä, että Jyske oli raivannut tiensä neljättä kertaa perättäin neljän joukkoon.

Välierissä vastaan asettui uusi tuttavuus Pattijoen Urheilijat. Ottelu alkoi Jyskeeltä hieman nihkeästi ja PattU johtikin peliä ensimmäisen vuoron jälkeen 2-1. Toisessa vuorossa Jyske onnistui kääntämään pelin 5-3 johtoon. Sitten peli sai aivan uuden käänteen, kun ukkosrintama keskeytti pelin yli puoleksi tunniksi. Sateen tauottua ja kentän kuivattua jatkettiin ottelua tasaisissa merkeissä molempien tehden yksittäisiä juoksuja. Ilolla ei ollut rajoja, kun päätösvihellys soi. Jyske meni valtakunnan leirin finaaliin juoksuin 7-4. Voitonjuhlat olivat valmiit alkamaan niin pelaajien kuin runsaslukuisen faniryhmän toimesta. Vihdoinkin tälle joukkueelle oli tulossa enemmän kuin ansaittu mitali.

Lauantai-ilta nautittiin finaalipaikasta yhteisellä pizzalla ja muulla yhdessäololla. Leirin huipentumaa sunnuntain finaalia ei vielä haluttu sen enempää miettiä. Finaaliottelu oli jo tapahtumana tytöille jotain unohtumatonta. Kaupin pesäpallopyhätössä oli runsaasti katsojia ja lisäksi peli kuvattiin suorana YouTube-kanavalla. Finaalissa vastaan asettui lähes koko kauden voitosta voittoon mennyt Porin Pesäkarhut, jolle Jyske oli hävinnyt jatkosarjassa erittäin hyvällä pelillä kahdella juoksulla. Ottelu itsessään ei valitettavasti päässyt finaalin oikeuttamalle tasolle. Siitä piti huolen vastustajan lukkari, jonka korkeat tolpat söivät Jyskeen lyöntivoiman. Toisaalta Jyskeenkin ulkokenttä oli betonia, joten molempien sisäpelin rakentelu oli koko ottelun vaikeaa. Hyvästä taistelusta huolimatta Pesäkarhut vei ansaitusti voiton loppuottelusta vähäjuoksuisesti 3-0.

Tulos on Jyskeen historian yksi parhaista ja osoittaa, että pitkäjänteisellä ja laadukkaalla työllä myös pieni pesispaikkakunta voi kuulua valtakunnan kärkijoukkueisiin. Jyske sai monen muun seuran sympatiat kukistamalla matkan varrella monta ns. superpesispaikkakuntaa.

Myös tuomaritoiminnassa Jyske tuli hyvin esille, kun vasta 11-vuotias Amanda Julkunen toimi pelituomarina poikien pelisarjan Itä-Lännessä.

Voitokkaassa hopeajoukkueessa pelasivat:

Neela Aho

Vilma Astila

Meeri Heikola

Monika Iiskala (1. tsempparipalkinto)

Eerika Koski

Elviira Laiho (2. tsempparipalkinto)

Matilda Mattila

Isabella Mustonen

Essi Mäki

Odessa Rinteelä

Pinja Toivonen (Kilpasarjan Itä-Länsi)

Teemu Astila (valmennus)

Sami Mäki (valmennus)

Toni Rinteelä (joukkueenjohto)

Jyskeen pesäpallojaosto muistaa hopeamitalisteja naisten Suomisarjan kotiottelun tauolla 26.7.

Tervetuloa seuraamaan torstaina niin naisten peliä Jyske-Riihimäki kuin myös hopeamitalisteja.